作者:白居易
標題:裴常侍以題薔薇架十八韻見示因廣為三十韻以和之
內容:託質依高架，攢花對小堂。晚開春去後，獨秀院中央。霽景朱明早，芳時白晝長。穠因天與色，麗共日爭光。剪碧排千萼，研朱染萬房。煙條塗石綠，粉蕊撲雌黃。根動彤雲湧，枝搖赤羽翔。九微燈炫轉，七寶帳熒煌。淑氣燻行徑，清陰接步廊。照梁迷藻梲，耀壁變雕牆。爛若叢然火，殷於葉得霜。胭脂含臉笑，蘇合裛衣香。浹洽濡晨露，玲瓏漏夕陽。合羅排勘纈，醉暈淺深妝。乍見疑回面，遙看誤斷腸。風朝舞飛燕，雨夜泣蕭娘。桃李慚無語，芝蘭讓不芳。山榴何細碎，石竹苦尋常。蕙慘偎欄避，蓮羞映浦藏。怯教蕉葉戰，妒得柳花狂。豈可輕嘲詠，應須痛比方。畫屏風自展，繡傘蓋誰張。翠錦挑成字，丹砂印著行。猩猩凝血點，瑟瑟蹙金匡。散亂萎紅片，尖纖嫩紫芒。觸僧飄毳褐，留妓冒羅裳。寡和陽春曲，多情騎省郎。緣誇美顏色，引出好文章。東顧辭仁裡，西歸入帝鄉。假如君愛殺，留著莫移將。